आदिवासियों के लिए ठाटबाट छोड़ा, झोपड़ी में रहती हूं; रसूखदारों ने मुझे पीट-पीटकर अधमरा किया
मेरा केरल के बड़े जमींदार परिवार में जन्म हुआ। घर में दर्जनों नौकर-चाकर, ठाठ-बाट सबकुछ था। लेकिन मेरे पिताजी मैथ्यू पुल्लाट्टू गांधी बाबा के शिष्य थे। उनमें जमींदारों वाली ठसक बिल्कुल भी नहीं थी। आजादी के आंदोलन में पिताजी कभी जेल जाते तो कभी लाठियां
मेरा केरल के बड़े जमींदार परिवार में जन्म हुआ। घर में दर्जनों नौकर-चाकर, ठाठ-बाट सबकुछ था। लेकिन मेरे पिताजी मैथ्यू पुल्लाट्टू गांधी बाबा के शिष्य थे। उनमें जमींदारों वाली ठसक बिल्कुल भी नहीं थी। आजादी के आंदोलन में पिताजी कभी जेल जाते तो कभी लाठियां खाकर लहूलुहान घर लौटते।
मैं तब काफी छोटी थी। ज्यादा समझ तो नहीं थी लेकिन इतना जरूर सोचती कि मेरे पिताजी अच्छे आदमी हैं। गांव में उनकी इतनी इज्जत है, फिर भला इन्हें लाठियां कौन मारता है और कौन इन्हें जेल में डाल देता है।
इन्हीं दिनों पिताजी ने मुझे गांधी बाबा की कहानी सुनाई। कोई फकीर जैसा आदमी है, जो एक धोती में घूमता और देश के लिए जीता है। मुझे लग गया कि गांधी बाबा भी मेरे पिता जैसे ही होंगे।
मेरा जन्म क्रिश्चियन फैमिली में हुआ था। लेकिन ईसा मसीह से पहले मुझे गांधीजी की कहानियां सुनाई गईं।
इन कहानियों का असर मेरे ऊपर ऐसा हुआ कि एक जमींदार की बेटी होते हुए भी मैं आज आदिवासी गांव में ही रहती हूं। बीते 65 सालों से मजलूमों के लिए काम करती हूं। ऐशो-आराम की जिंदगी छोड़ जुल्म से टकराती हूं। जिस तरह मेरे पिता अंग्रेजों की लाठियां खाकर लहूलुहान घर लौटते थे। कई बार मेरी भी ऐसी ही पिटाई हुई। 
आदिवासियों के लिए काम करते हुई कई दुश्मन भी बने। लेकिन 83 साल की उम्र में भी मेरा सफर जारी है; आज भी मुझे पापा की सुनाई गांधी बाबा की कहानियां याद हैं।
यह कहना है मशहूर समाजसेवी दयाबाई का। दयाबाई का जन्म ‘मर्सी मैथ्यू’ के रूप में केरल के एक अमीर खानदान में हुआ। लेकिन लोगों की सेवा के लिए उन्होंने सबकुछ त्याग दिया; अपना नाम भी आदिवासी महिलाओं की तरह ‘दयाबाई’ रख लिया।
आज के ‘ये मैं हूं’ में कहानी दयाबाई और उनके संघर्षों की।
पिताजी ने कहा था- झांसी की रानी जैसी बन, फिर घोड़ा लाकर दूंगा
मैं तीसरी क्लास में थी। तब मैंने झांसी वाली रानी की कहानी पढ़ी। एक जाँबाज रानी थी जो पीठ से अपने बेटे को बांधे घोड़े पर सवार होकर अंग्रेजों से युद्ध लड़ी थी।
वह पाठ और रानी मेरे मन में बैठ गई। मैंने पापा को इस बारे में बताया और कहा कि मुझे भी एक घोड़ा चाहिए। तब पापा ने कहा कि पहले झांसी वाली रानी की तरह बन, तब मैं तुम्हें घोड़ा लाकर दूंगा।
सालों बाद आज मैं आदिवासी इलाके में घोड़े पर ही सफर करती हूं। जहां कहीं भी आदिवासी महिलाओं, बच्चों पर जुल्म होते है, पहुंचकर उनकी मदद करती हूं। सोचती हूं कि काश आज मेरे पिताजी जिंदा होते तो मुझे घोड़े पर बैठकर लोगों के लिए लड़ते देख कितना खुश होते।
17 साल की उम्र में घर छोड़ा, केरल से आई बिहार
घरवालों की मेरी समाज सेवा की इच्छा के बारे में पता चल गया था। 17 साल की उम्र में मैंने घर छोड़कर नन बनने का फैसला किया तो कोई खास विरोध नहीं हुआ। मैं केरल से आकर बिहार के आदिवासी इलाके में काम करने लगी।
1-2 साल में मैं वहां से निकल गई। मुझे मुश्किल काम चाहिए था। मैं घर भी नहीं लौटना चाहती थी। ऐसे में मैं आदिवासी स्कूल में पढ़ाने लगी।
युद्ध छिड़ा तो बांग्लादेश गई, टीटी ने कहा था- घर लौट जाओ
बिहार में काम करने के दौरान ही मैंने नर्सिंग और होमियो की पढ़ाई पूरी कर ली। पढ़ाई खत्म होने के बाद मैं कुछ वक्त के लिए अपने घर केरल गई। तभी मालूम चला कि बांग्लादेश में पाकिस्तानी सेना लोगों को परेशान कर रही है और लाखों लोग भागकर इंडिया आ रहे हैं। ऐसे मैं उन शरणार्थियों की मदद करने बंगाल चली गई।
कोलकाता जाने के लिए मैं ट्रेन में बैठी तो पूरा डिब्बा खाली था। युद्ध के डर के कोई उधर जाना नहीं चाहता था। टीटी ने भी मुझे घर लौट जाने को कहा। मना करने पर उसने कहा कि दरवाजा अंदर से बंद करके बैठी रहो।
इस दौरान मैंने अपनी जिंदगी का एक अहम फैसला किया। ट्रेन में बैठे-बैठे मैंने चाकू से अपने बाल काट दिए। मैं महिला होने के सामाजिक दबाव से मुक्त होना चाहती थी।
जब मैं कोलकाता पहुंची तो आजाद महसूस कर रही थी। मैंने काफी वक्त शरणार्थियों के साथ काम किया। युद्ध रुकने के बाद मैं बांग्लादेश भी गई। पाकिस्तान के जुल्म से घायल बंगालियों की मदद करती रही। मैं लगभग डेढ़ साल वहां रही।
दुनिया घूमने के बाद छिंदवाड़ा आई और यहीं की होकर रह गई
1975 के आसपास हरियाणा और दिल्ली में यमुना की बाढ़ आई थी। मैंने इस दौरान भी बाढ़ पीड़ितों की मदद के लिए काम किया। मुंबई के स्लम एरिया में भी काम कर चुकी है।
समाजसेवा के दौरान मैंने अपनी पढ़ाई लगातार जारी रखी। मुंबई से लेकर विएना तक पढ़ाई की।
फिर 45 साल पहले छिंदवाड़ा आई। यहां के गोंड इलाके में लोगों की दुश्वारियां देखी तो फिर यहीं की होकर रह गई। 5 दशकों से से मैं इन्हीं लोगों के बीच काम करती हूं। यहां एक स्कूल भी खोला। माटी, ईंटे का एक कच्चा-पक्का मकान बना लिया है। घोड़ा रखती हूं और झांसी की रानी की तरह शान से उसकी सवारी भी करती हूं।
गरीबों के लिए काम करती तो रसूखदार बने दुश्मन
जब मैंने छिंदवाड़ा आकर आदिवासियों के लिए काम करना शुरू किया तो इलाके के कई रसूखदार मेरे दुश्मन बन गए। वह आकर कहते तो इन लोगों को पढ़ा दोगी तो हमारा काम कौैन करेगा।
20 साल पहले तो एक बार गांव में मेरे घर पर हमला भी हुआ। लाठी-डंडों के साथ दबंगों ने घर पर हमला बोल दिया। घंटों मेरी पिटाई की गई। मेरे अंग में लाठी घुसेड़ने तक की कोशिश हुई। मैं कई दिन अस्पताल में पड़ी रही। उठकर आई तो पुलिस में कंप्लेन लिखाया और फिर अपने काम में जुट गई।
उम्र के इस पड़ाव पर भी मुझे गांधी बाबा की कहानियां याद हैं। मैंने हार मानना नहीं सीखा है।
83 की उम्र में 19 दिनों तक भूख हड़ताल
मेरी उम्र 83 साल है। कुछ महीने पहले मैंने केरल में एंडोसल्फान कीटनाशक से पीड़ित लोगों के हक में आंदोलन शुरू किया। इस कीटनाशक की वजह से कई पीढ़ियां दिव्यांग हो गईं। उनके लिए 19 दिनों तक मैं भूख हड़ताल पर बैठी रही। पुलिस वालों ने मुझे जबरदस्ती अस्पताल में भर्ती करवा दिया। लेकिन मैं जल्दी ही उस समस्या को खत्म करूंगी।
बॉलीवुड में मेरी जिंदगी पर बन रही फिल्म
कुछ साल पहले मालूम पड़ा कि बॉलीवुड में कुछ लोग मेरी कहानी पर फिल्म बनाना चाहते हैं। उन्होंने मुझसे पूछा; किसी के काम से मुझे भला क्या दिक्कत हो सकती है। सुनती हूं कि फिल्म इसी साल रिलीज होगी।